ย่อยข่าวกองทุน
บลจ.วรรณปันผล 2 กองทุนอสังหาฯ
18 ส.ค. 2554

บลจ.วรรณปันผล 2 กองทุนอสังหาฯ
นางพรรณสุภา เสสะเวช ผู้ช่วยกรรมการผู้จัดการ บลจ.วรรณ กล่าวว่า บลจ.วรรณ ในฐานะบริษัทจัดการของกองทุนรวมอสังหาริมทรัพย์บางกอก (BKKCP) และกองทุนรวมอสังหาริมทรัพย์ไทยอินดัสเตรียล 1 (TIF1) ได้มีมติให้จ่ายเงินปันผลกองทุน BKKCP ในอัตราหน่วยลงทุนละ 0.155 บาท และกองทุน TIF1 ในอัตราหน่วยลงทุนละ 0.15 บาท จากผลดำเนินงานวันที่ 1 ม.ค.31 มี.ค. 2554 
ทั้งนี้ กำหนดวันปิดสมุดทะเบียนพักการโอนหน่วยลงทุนของกองทุน เพื่อสิทธิในการรับเงินปันผลในวันที่ 31 พ.ค. 2554 และจ่ายเงินปันผลในวันที่ 14 มิ.ย. 2554 
กรุงไทยลั่นยังโตสู้ดอกเบี้ยฝากขยับ
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า การปรับดอกเบี้ยเงินฝากของธนาคารพาณิชย์ทำให้ธุรกิจกองทุนรวมได้รับผลกระทบไปบ้าง แต่ในส่วนของบริษัทยังเติบโตได้ เนื่องจากได้ออกกองทุนตราสารหนี้ออกมารองรับเม็ดเงินของลูกค้า โดยเฉพาะกองทุนพันธบัตรเกาหลีที่ครบอายุได้ทั้งหมด รวมทั้งสามารถดึงลูกค้าใหม่เข้ามาลงทุนเพิ่ม โดยมีการผสมการลงทุนอื่นๆ เข้ามาในกองทุนเพื่อเพิ่มผลตอบแทนให้น่าสนใจ เช่น เงินฝากในธนาคารต่างประเทศ 
“กองทุนพันธบัตรเกาหลีใต้ของบริษัทในปีนี้ที่จะครบทั้งหมดประมาณ 2.8 หมื่นล้านบาท ส่วนใหญ่ได้ทยอยครบแล้วในไตรมาสแรกที่ผ่านมา ประมาณ 1.6 หมื่นล้านบาท ที่เหลือก็จะทยอยครบไปตลอดทั้งปี” นายสมชัย กล่าว